Written by Quintus Heine on October 11, 2009 . Posted in Spiritualiteit en lewenstyl
Dit gebeur soms dat ŉ mens na jou omstandighede kyk en dan net die slegte raaksien, want dis al waartoe jou geestesingesteldheid jou in staat stel. Die week vra ŉ vrou my waarom dit dan lyk asof God net die hardheid van die lewe vir haar wys? Dis sleg as mense net die seer van die lewe raaksien omdat hulle oë op stadiums nie in staat is om verder te kyk nie. Dit is eers as jy slaag om anders te kyk dat jy God se hoop en liefde raaksien. Dis eers as jy deur die oë van geloof en gebed kyk, dat jy dit regkry om anders te kyk na die werklikheid.
Ek was bevoorreg om in die Rooisee te snorkel en die asemrowendheid van God se skepping te bewonder. Op ŉ stadium swem ek nader aan ŉ growwe koraalrif en wonder in my stilligheid hoe die rif my voet kan sny as ek daarop trap. Toe ek naderkom skiet ŉ skool hemelblou vissies uit die rif. Uit die skerp koraalrif kom daar toe die mooiste lewe!
Dit lyk soms of die lewe ŉ skerp koraalrif na ons draai. Sodra jy leer om anders daarna te kyk – met ander oë daarna te kyk – sien jy ander dinge raak. Dan verras God jou op die vreemdste plekke met sy liefde. Soms moet ons juis nader aan die hardheid van die lewe kom om weer te leer om ander dinge raak te sien as wat ons normaalweg sou sien!
Gebed leer jou om anders te kyk – ander dinge raak te sien. As ŉ mens bid, begin jy deur die Gees se oë na die skerp koraalriwwe kyk. Dan staan jy soms verras hoe God se liefde daar teenwoordig is !
Om vir ander te bid is om hulle hoop te gee!
Written by Quintus Heine on September 16, 2009 . Posted in Gebed en Spiritualiteit
Hoe gemaak met mense wat saam met jou leef en wat hoop verloor het – wat hoop-loos is? Ek het al baie by mense gesit met ŉ volslae hooploosheid in hulle oë, net om te sien hoe daar na ŉ gebed lig in hulle oë verskyn. Is dit omdat gebed ŉ towerformule is? Wat is dit dan wat veroorsaak dat gebed so ŉ hoopvolle uitwerking op mense het?
Hoopvolle gebed is nie ŉ towerstaf wat alles regmaak as jy net glo nie. ŉ Hoopvolle gebed vir ŉ hooplose persoon maak ŉ deur oop dat hy/sy weer vir God raaksien. Dis God wat hoop gee. Net Hy kan mense wat sy stem nie hoor nie, weer laat hoor! Gebed is om jou weer bewus te maak van God se liefde en teenwoordigheid in jou lewe. Gebed bring mense in kontak met God. Dit is sy liefde, genade en versoening wat nuwe ŉ uitsig vir mense gee. As jy dus intree vir mense by God en vir hulle bid, weet dat jy slegs die instrument is wat God se lig duideliker in mense se lewens laat skyn.
As gelowiges is ons geroep om ander hoop te gee. Die kerk en sy lidmate is by uitstek ŉ instrument van hoop! In die meeste gevalle is hoopvolle gebed al wat mense nodig het om God weer in hulle lewens te sien. As draer van hoop het ek en jy die verantwoordelikheid om heeltyd ons oë oop te hou, sodat ons kan raaksien wie hoop nodig het.
Written by Quintus Heine on August 24, 2009 . Posted in Gebed
Met Communitas se onlangse ringstoer het ons verskeie ringe en gemeentes besoek om te luister na die beweging van die Gees in die kerk. Ons wou die spore van die Here se werk in gemeentes probeer raaksien. Sonder om self te praat en raad te gee, het ons net gaan luister! Geluister na gemeentes se stories, hul frustrasies en behoeftes. Ons het op ongelooflike stories afgekom waar die Here gemeentes aan die beweeg gebring het. Ons was elke keer verstom oor hoe die Here op ander maniere werk as wat ons normaal verwag het dat dit sou gebeur. Met elke besoek was daar verskeie verteenwoordigers van ringe en gemeentelede. Een van die vrae wat ons gevra het was : Wat het die afgelope 3 jaar positief in jou gemeente gebeur?
Ons was natuurlik verstom oor al die stories, maar daar is een storie wat my ongesiens ‘n knop in die keel gegee het en met dankbaarheid gevul het. Miskien was dit ook die aangrypende opregtheid en eenvoud waarmee die storie vertel is. ‘n Vrou in my groep het vertel hoe die Here hulle gemeente seën en het verskeie stories vertel om dit te bevestig. Op my vraag wat die rede vir die geestelike oplewing in hul gemeente sou wees, het sy geantwoord:
” Ons het in ons gemeente ‘n drastiese besluit geneem om vir die predikante te bid en het vir lank weekliks bymekaar gekom met die een doel : Ons bid net vir ons predikante . Daar het alles begin…….”
Mag die Heilige Gees bidders vir jou gemeente stuur!
God die rede vir ekstra vrolikheid
Written by Quintus Heine on July 23, 2009 . Posted in Spiritualiteit en lewenstyl
Soms lees ‘n mens iets wat jou dag so opvrolik dat jy lank daaraan herkou. Wel ek het die week so brief in die Burger se briewekolom gelees. Dalk is dit vir jou ook so spiritueel verfrissend, soos vir my !
Ek deel dit met julle:
Met my oumens-draffie lank voor eerste lig hier al langs die Bergrivier af, kry ek gereeld ’n swart man wat, deesdae dik aangetrek en van skynbaar ver af, te voet, al singend, op pad is werk toe.
Ná ons gereelde wedersydse groet het ek vanoggend gewonder of dit dalk Madiba se verjaarsdag is of dalk Orion wat nou weer die oosterkim klim dat hy so saam met die voëltjies se gekwetter ekstra vrolik in sy eie taal sing.
Op my vraag hieroor was sy kort, stralende en vriendelike antwoord – God.
geskryf deur- Willie Meyer, Paarl
(die burger 21 Julie 2009)
Was Gebed regtig vir Jesus belangrik?
Written by Quintus Heine on May 29, 2009 . Posted in Gebed en Spiritualiteit
Dit is Yancey wat ons aandag daarop vestig dat uit Jesus se meer as dertig jaar op aarde, dit net by drie geleenthede is, dat Jesus bonatuurlike bemoediging ontvang het. Die res van die tyd het Jesus vir geestelike versterking staatgemaak op dieselfde hulpmiddel as ons, naamlik gebed. Jesus het gebed beskou as die bron van krag. As jy dus ooit gewonder het of gebed belangrik is, bestudeer die gebedslewe van Jesus.
Jesus het die boodskap van Joh. 5:19 en 30 uitgeleef “ .. Die Seun kan niks uit sy eie doen nie…”
Hy het altyd met enige besluit eers tot sy Vader gebid. Die aand voor sy roeping van die twaalf dissipels, bring Hy ŉ hele nag in gebed deur (Luk 6:12,13). Dit laat my wonder oor hoe ons soms leiers in die gemeente aanwys. Jesus het voor al die belangrike momente in sy loopbaan eers gebid. By sy toetrede tot die openbare bediening, voor die aanwysing van die dissipels, voor verheerliking op die berg, voor die kruisiging ens.
Wat my veral opval in die gebedslewe van Jesus, is sy nagtelike gebede. Na Jesus se vol en uitputtende openbare optrede en die skares wat soveel eise aan Hom gestel het, het Hy hom gewoonlik in afsondering onttrek om te bid. Hy het tyd gemaak vir gebed – al was dit in die nagte!
Here leer my om te bid !!!
‘n Moet vir jou Gemeentewebsite!
Written by Quintus Heine on May 27, 2009 . Posted in Communitas Inligting
Ek dink dit is belangrik dat daar op jou gemeentewebsite ‘n “link”(skakel) na Communitas se website moet wees. Dan spesifiek die sake wat gemeentelede kan help. Dit sal nie deug as jy net ‘n algemene skakel plaas nie, want sommige lidmate gaan een keer inskakel en hulle dan doodskrik vir al die wonderlike teologie wat hier bedryf word. Ons almal ken mos ook ons gemeentes, so plaas skakels wat vir hulle nuttig kan wees!
Ek dink veral aan skakels soos die blog van Positiewe ouerskap. Hierdie blog het baie goeie raad en gedagtes oor ouerskap. Ek dink die nood vir goeie raad aan ouers is ontsettend hoog! Die blogs oor ouerskap, gebed en ook leierskap het artikels wat spesifiek vir die “gewone” gelowige baie kan help.
Natuurlik kan jy ‘n alg skakel opsit, maar dit help soms as jy mense na ‘n onderwerp wat vir hulle nuttig kan wees kanaliseer! Op so manier sal die website nie net vir leiers en predikante nie , maar vir almal nuttig wees!!